《种菜》
清代·王采蘋

蔓草盈中庭，荒秽不遑理。晨兴课老妪，辟径携耒耜，蕴除绝其根，萌蘖庶可止。

隙地颇有馀，众芳惜已萎。园蔬随意栽，御冬谋蓄旨。

翠甲喜渐肥，黄芽美无比。霜严能耐冷，雨过净如洗。

亦有岁寒心，青青常不改。地僻无珍羞，官贫少俸米。

佐我菽水欢，足以充簠簋。朱门餍粱肉，沟壑多冻馁。

山陕犹用兵，茌苻苦难已。空留诸葛名，莫有奇人起。

浮生丧乱馀，一饱亦已矣。国计难与谋，世事何足齿。

抚兹学圃心，贤者亦乐此。毋辞灌溉劳，抱瓮时汲水。

聊当秋花看，一碧亦堪喜。骚客去已遥，凭谁艺兰芷。

作者简介：江苏太仓人，字涧香。程培元妻。能诗，工隶书，善翎毛花卉。年七十余，河督许振祎聘为女师。有《忆选楼诗稿》。